**הכנס העשרים-ושבעה של האגודה הישראלית לתקשורת**

**קול קורא**

הכנס השנתי ה-27 של **האגודה הישראלית לתקשורת** יתקיים ב**אוניברסיטת חיפה**, ביום **ה**', **10 באפריל, 2025**. ועדת הכנס מזמינה הגשת תקציר ו/או מושב ו/או מועמדות לפרס לפי הפירוט דלהלן. נא לטעון את התקציר ופרטי המגישות/ים באתר הבא:

<https://forms.gle/croXizvNsyFF7Gi49>

בתקציר עצמו יש להימנע מזיהוי המגיש/ה. יתקבלו שני תקצירים, לכל היותר, מכל מגיש/ה. את התקצירים לכל המסלולים נא לשלוח עד לתאריך **15 בנובמבר, 2024.** החלטות על קבלה או דחייה של התקצירים תישלחנה בתחילת חודש ינואר 2025.

התקצירים/מושבים יועברו לשני שופטים בתהליך שיפוט "עיוור". לאחר אישור קבלה של ההרצאה/מושב, יש להכין תקציר **חדש** בעברית בן כ-150 מילים (פסקה אחת ללא הפניות/מקורות) לצורך הכנסתו לספר התקצירים של הכנס. את התקציר הכולל את התארים והשמות של המציגים/ות ושיוכן/ם האקדמי יש לשלוח עד **10 בפברואר, 2025** ל: mail.isca@gmail.com המציגים יתבקשו לשלוח את עבודתם המלאה ליו"ר המושב עד שבועיים לפני מועד הכנס.

על מנת לייעל את תהליך בחירת השופטים/ות לתקצירים, ועדת הכנס מבקשת שכל השולחים/ות תקציר יביעו הסכמה לשמש כשופט/ת לתקציר אחר.

ההרצאות תוצגנה בעברית, למעט במקרים בהם המציגות/ים אינם דוברי עברית.

ההשתתפות בכנס כרוכה בתשלום דמי חברות באגודה (הכוללים את דמי הרישום לכנס). אתר רישום ותשלום ייעודי ייפתח בתחילת חודש מרץ.

תודה רבה ולהתראות,

ועדת הכנס: ד"ר **יובל גוז'נסקי**, פרופ' **רועי דודזון,** ד"ר **צחי חייט**, ד"ר **אילן מנור**, ד"ר **קרן צור איל**, ד"ר **עמית קמה**

רכז הכנס: מר **ניר ימיני**

**הנחיות למסלולי ההגשה לכנס**

**1 . מושב רגיל**

הצעות יתקבלו מחוקרים/ות בעלי תואר דוקטור ומתלמידות/ים (לאחר אישור הצעת המחקר) לתואר שלישי. ניתן להגיש תקצירים בעברית או באנגלית בהיקף בין 800 עד 1,500 מילים בלבד. נא להגיש את התקצירים כקובץ WORD, בגופן David, בגודל 12 נק', ברווח של שורה וחצי וללא הערות שוליים.

* תקציר של מאמר אמפירי יכלול:
	+ רקע תאורטי
	+ מערך ושיטות המחקר
	+ ממצאים עיקריים
	+ מסקנות ראשיות
	+ חידושי המחקר ותרומותיו
	+ מראי מקום (רשימת המקורות עד עמוד אחד איננה נכללת במניין המילים).
* תקציר של מאמר עיוני יכלול:
	+ רקע תיאורטי
	+ טענות חדשניות ועיקריות
	+ חידושים ותרומות לתחום הידע
	+ מראי מקום (רשימת המקורות עד עמוד אחד איננה נכללת במניין המילים).

**2. מסלול הגשה לתלמידי/ות מחקר (תואר שני ושלישי)**

מתוך רצון לקדם חוקרות וחוקרים צעירים ולאפשר להן/ם להציג לכנס ללא תחרות עם חוקרים/ות ותיקים, סטודנטים/ות לתואר שני עם תזה ולתואר שלישי ישלחו את הצעותיהם במסלול נפרד עבור מושב ייעודי. ההצעות אמורות להיכתב לפי הכללים דלעיל. יש לציין שהתקציר מיועד למסלול זה.

**3. מושב שלם**

הצעות למושב שלם יכללו עמוד נפרד, הכולל את שם המושב, נושאו, שמות המציגות/ים ונושאי הרצאותיהן/ם, תאריהן/ם ושיוכן/ם המוסדי וכן פרטי התקשרות של המציע/ה. יש לציין גם את פרטי יו"ר והמגיב/ה למושב. בנוסף, יש לצרף תקציר כללי (עד 500 מילים) בו יפורט נושא המושב, חשיבותו ותרומתו לכנס, וכן תקצירים (1,000-500 מילים) של כל אחת מן ההרצאות.

 **4 . "שולחן עגול"**

דיון סביב נושא מוגדר בהשתתפות כחמישה-שבעה משתתפים/ות, שחלקם יכולים להיות אנשי מקצוע ועשייה תקשורתית (עיתונות, יחסי ציבור, שיווק וכדומה). ההצעות יכללו תקציר (כ1,000-1,800 מילים) ובו יפורט נושא המושב, חשיבותו ותרומתו. לצידו יוגש מסמך המפרט את שמות המשתתפות/ים ונושאי הרצאותיהם, תאריהם ושיוכם האקדמי או המקצועי. כמו-כן, יש לציין את פרטי יו"ר והמגיב/ה למושב.

**פרסים**

**פרס עבודת מחקר מצטיינת על שם ד"ר יובל שחל ז"ל**

משפחת שחל מעניקה פרס שנתי לזכר ד"ר יובל שחל על סך 2,500 ₪ לעבודה מצטיינת של תלמידי/ות מחקר לתואר מאסטר (עם תזה) או דוקטור. הפרס יוענק לתקציר של תלמיד/ת מחקר, שיזכה בניקוד הגבוה ביותר ולאחר שנשפט על ידי קורא/ת שלישי/ת. הפרס יוענק בַכנס על-ידי משפחת שחל.

**פרס מחקר מצטיין על שם** **פרופ' אליהוא כ"ץ ז"ל**

משפחת כ"ץ מעניקה פרס שנתי לזכר פרופ' אליהוא כ"ץ על סך 3,000 ₪ למחקר המצטיין שיוצג בכנס. הפרס יוענק לתקציר, שיזכה בניקוד הגבוה ביותר על ידי השופטים. במקרה של מספר תקצירים שיזכו בניקוד זהה, הם יועברו לסבב שיפוט נוסף. הפרס יוענק בכנס על-ידי משפחת כ"ץ.

**פרס ספר מצטיין על שם פרופ' דן כספי ז"ל**

משפחת כספי מעניקה פרס שנתי לזכר פרופ' דן כספי על סך 2,500 ₪ לספר המצטיין שפורסם בשנה החולפת. ועדת הספרים (ד"ר סיגל ברק-ברנדס, יו"ר, פרופ' אודי לבל ופרופ' זוהר קמפף) מזמינה ומעודדת את חברי/ות האגודה, שספרם/ן (בעברית) בתחום חקר התקשורת (או תחום ידע משיק) יצא לאור בשנה האחרונה (מאז ינואר 2024), להציע את הספר. נא לשלוח עותק דיגיטלי (אם יש רק עותקים מודפסים, נא לפנות לד"ר סיגל ברק-ברנדס) של הספר עד **1 בינואר 2025** ל: brandes1@zahav.net.il. הפרס יוענק בַכנס על-ידי משפחת כספי.

בכנס יוקדש מושב להצגה ולדיון בכל הספרים החדשים.